عبد الصمد بن علی

تعارف 
آپ کا اسم گرامی عبد الصمد والد گرامی کا نام علی بن عبد اللہ بن عباس اور والدہ ایک ام ولد تھیں۔

 بہن بھائی 
آپ کے بھائیوں میں محمد بن علی ، داؤد ، عیسٰی ، سلیمان ، صالح ، احمد ، مبشر ، بشر ، اسماعیل ، عبد اللہ الاکبر ، عبید اللہ ، عبد الملک ، عثمان ، عبد الرحمٰن ، عبد اللہ الاصغر ، یحیٰی ، یعقوب ، عبد العزیز ، اسماعیل اصغر اور عبد اللہ الاوسط اور بہنوں میں ام حبیب بنت علی ، فاطمہ ، ام عیسٰی کبرٰی ، ام عیسٰی صغرٰی ، لبابہ ، بریہہ کبرٰی ، بریہہ صغرٰی ، میمونہ ، ام علی اور عالیہ آپ کی بہنوں میں شامل تھیں۔  طبقات ابن سعد مصنف محمد بن سعد اردو ترجمہ علامہ عبد اللہ العمادی جلد سوم حصہ پنجم صفحہ 237 

 پیدائش 
آپ کی پیدائش 104ھ میں ہوئی۔ البدایہ والنھایہ تاریخ ابن کثیر مولف علامہ حافظ ابو الفدا عماد الدین ابن کثیر اردو تراجم مولانا اختر فتح پوری جلد دھم صفحہ 229

 ولایت (گورنری) 
آپ کو خلیفہ وقت المنصور نے 146ھ میں مکہ کا عامل مقرر کیا تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 228 اور ساتھ میں طائف کی ولایت 147ھ میں عطا کی۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 244
آپ 150ھ تک مکہ اور طائف دونوں کے عامل موجود رہے۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 248
157ھ میں خلیفہ وقت ابو جعفر المنصور نے آپ کو مدینہ کا والی مقرر کیا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 266 اور آپ 158ھ تک مدینہ کے والی موجود رہے۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 319
خلیفہ وقت المہدی باللہ نے آپ کو 162ھ میں جزیرہ کا والی مقرر کیا تھا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 342

 امیر حج 
150ھ میں امیر حج کے لیے خلیفہ وقت ابو جعفر المنصور نے اپنے چچا عبد الصمد بن علی کو امیر حج مقرر کیا اور آپ کی امامت میں حج ادا کیا گیا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 248
171ھ میں ملکہ خیزران ماہ رمضان میں مکہ مکرمہ میں حج کے ارادے سے گئی تھیں۔ اس سال خلیفہ وقت ہارون الرشید نے عبد الصمد بن علی کو امیر حج مقرر کیا۔ تاریخ طبری تاریخ الامم و الموک اردو متراجم چوھدری اقبال گاھندری جلد ششم صفحہ 33

 بعہد المہدی باللہ برطرفی اور قید 
163ھ میں جب المہدی باللہ نے اپنے بیٹے ہارون الرشید کو جہاد کے لیے بھیجا تو اس کی مشایعت کے لیے کچھ دور تک گئے تھے۔ اس سفر میں مہدی نے موصل کا راستہ اختیار کیا اور اس وقت جزیرہ کا عامل (صوبے دار یا گورنر) عبد الصمد بن علی تھے۔ جب مہدی موصل سے جزیرہ کے علاقے میں پہنچے تو عبد الصمد نے نہ ان کا استقبال کیا نہ ان کے فروکش ہونے کے لیے فرودگاہیں درست کرائیں نہ پل۔ اس کی اس پے پروائی سے مہدی کے دل میں اس کے لیے عداوت جا گزیں ہو گئی اور جب عبد الصمد ان سے ملنے کے لیے آیا تو مہدی سرد مہری سے ان سے ملے اور بے رخی ظاہر کی۔ عبد الصمد نے بہت سے تحائف نذر گزار کیے لیکن خلیفہ مہدی نے قبول نہیں کیے اور واپس بھیج دیے۔ خلیفہ نے عبد الصمد کو اپنی فرودگاہوں کی اصلاح اور تیاری کا حکم دیا لیکن عبد الصمد نے اس سلسلے میں پروا نہیں کی اور روپوش ہو گئے۔
جب یہ حصن مسلمہ پہنچے اسے طلب کیا گیا۔ دونوں میں سخت کلامی ہوئی۔ مہدی نے جب آپ کو بہت سخت کہا تو آپ نے برداشت کرنے اور خاموش رہنے کی بجائے ان کو ویسے ہی جواب دیے جس سے المہدی باللہ نے آپ کو گرفتار کر لیا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 346
آپ مہدی کی قید میں 166ھ تک رہے پھر مہدی نے خوش ہو کر آپ کو رہا کر دیا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 359

 خلیفہ مہدی کو مشورہ دینا 
ایک مرتہ عبد الصمد بن علی نے خلیفہ المہدی باللہ سے کہا کہ اے امیر المومنین آپ خود واقف ہیں کہ ہم اہل بیت ہیں ہمارے قلوب موالیوں کی محبت سے معمور ہیں اور ہم خود ان کو ہر جگہ پیش پیش رکھتے ہیں مگر آپ نے تو اس معاملے میں حد سے تجاوز کیا ہے کہ اپنے تمام کام ان کے سپرد کر دیے ہیں ۔ دن اور رات ہر وقت وہ لوگ آپ کے مصاحب خاص بنے ہوئے ہیں مجھے اندیشہ ہے کہ ان کی اس خصوصیت کی وجہ سے آپ کے خراسانی جاں نثار اور ان کے سرداروں کے قلوب آپ کی طرف سے برگشتہ ہو جائیں گے ۔ مہدی نے کہا اے ابو محمد موالی اس سلوک کے مستحق ہیں ان کے علاوہ مجھے کوئی دوسرا ایسا نظرنہیں آتا کہ در بارعام میں میں اسے اپنے پاس اس قدرقریب بٹھا لوں کہ اس کا زانو میرے زانو سے بھر جائے اور پھر وہ اسی وقت در بار سے اٹھے اور میں اس سے کہوں کہ میرے گھوڑے کی سائیس کرو اور وہ اسے بغیر اکراہ کے فورا منظور کر لے یہ کام صرف موالی کر سکتے ہیں۔ میری خاطر ان کو اس کام سے بھی عار نہیں اگر میں کسی دوسرے سے ایسی خواہش کروں تو وہ اور پلٹ کر جواب دے کہ ہم آپ کے حامی ہیں ہم نے ہی سب سے پہلے آپ کی دعوت کو قبول کیا اور اس کے لیے لڑے آپ ہم سے ایسا کام لیتے ہیں اور یہ ایسی بات ہے کہ اس کا میں کوئی جواب بھی نہیں دے سکتا۔ تاریخ طبری تاریخ الامم و الموک اردو متراجم چوھدری اقبال گاھندری جلد پنجم حصہ دوم صفحہ 369

 ہارون الرشید کے دربار میں 
آپ نے ایک دن ہارون الرشید سے کہا یا امیر المومنین اس مجلس میں امیر المومنین کا چچا اور اس کے چچا کا چچا اور اس کے چچا کا چچا ایک ساتھ ہیں۔ اس لیے کہ سلیمان بن جعفر ہارون الرشید کا چچا تھا ، عباس بن محمد بن محمد بن علی سلیمان بن جعفر کا چچا تھا اور عبد الصمد بن علی منصور کا چچا تھا یعنی عبد الصمد بن علی رشید کا پردادا تھا۔ البدایہ والنھایہ تاریخ ابن کثیر مولف علامہ حافظ ابو الفدا عماد الدین ابن کثیر اردو تراجم مولانا اختر فتح پوری جلد دھم صفحہ 229

 روایت حدیث 
آپ نے اپنے باپ سے عن جدہ عبد اللہ بن عباس عن النبی صلی اللہ علیہ وآلہ وسلم روایت کی ہے کہ آپ نے فرمایا
 بلاشبہ نیکی اور احسان عمر کو دراز کرتے ہیں اور گھروں کو آباد کرتے ہیں اور اموال کو بڑھاتے ہیں خواہ لوگ بڑے ہی ہوں۔
آپ سے روایت ہے کہ رسول اللہ نے فرمایا
 بلاشبہ نیکی اور احسان قیامت کے دن حساب کو ہلکا کر دیں گے پھر رسول اللہ نے یہ آیت پڑھی : "والذین یصلون ما امراللہ به ان یو صل و یخشون ربھم و یخافون سوٓء الحساب' ترجمہ: جو لوگ اس چیز کو جوڑتے ہیں جس کے جوڑنے کا اللہ نے حکم دیا ہے اور اپنے رب سے ڈرتے ہیں اور حساب کی برائی سے بھی خوف کھاتے ہیں۔ البدایہ والنھایہ تاریخ ابن کثیر مولف علامہ حافظ ابو الفدا عماد الدین ابن کثیر اردو تراجم مولانا اختر فتح پوری جلد دھم صفحہ 229

 وفات 
آپ نے بعہد ہارون الرشید 185ھ میں وفات پائی۔ اس وقت تک آپ کا ایک دانت بھی نہیں گرا تھا۔ البدایہ والنھایہ تاریخ ابن کثیر مولف علامہ حافظ ابو الفدا عماد الدین ابن کثیر اردو تراجم مولانا اختر فتح پوری جلد دھم صفحہ 229 آپ دودھ کے دانتوں کے ساتھ قبر میں دفن ہوئے۔ تاریخ طبری تاریخ الامم و الموک اردو متراجم چوھدری اقبال گاھندری جلد ششم صفحہ 58

 حوالہ جات